వై.జి.మహేంద్రన్

వై.జి.మహేంద్రన్ ఒక భారతీయ సినిమా నటుడు. ఇతడు ఎక్కువగా తమిళ సినిమాలలో హాస్యపాత్రలలో నటించాడు. ఇతడు నటుడే కాకుండా నాటక రచయిత, ప్రయోక్త, గాయకుడు. ఇతడు అనేక తమిళ నాటకాలను ప్రదర్శించాడు. ఇతని తండ్రి వై.జి.పార్థసారథి ఆధునిక తమిళ నాటకరంగ మార్గదర్శులలో ఒకడు. తల్లి రాజలక్ష్మి పార్థసారథి పద్మ శేషాద్రి బాల భవన్ వ్యవస్థాపకురాలు. ఇతని మేనమామ కె.బాలాజీ తమిళ సినిమా నిర్మాత. నటి వైజయంతిమాల, నటులు రజనీకాంత్, మోహన్ లాల్‌లు ఇతని బంధువులు.

జీవిత విశేషాలు
ఇతడు వై.జి.పార్థసారథి, రాజలక్ష్మి దంపతులకు 1950, జనవరి 9న జన్మించాడు. ఇతని తండ్రి వై.జి.పార్థసారథి 1952లో మద్రాసులోని తొలి నాటకసమాజాలలో ఒకటైన యునైటెడ్ అమెచ్యూర్ ఆర్టిస్ట్స్ (UAA) అనే నాటక కంపెనీని స్థాపించాడు. ఆ నాటక సమాజం ఆ కాలంలోని ఉత్తమ నాటక కళాకారులతో అనేక తమిళ నాటకాలను ప్రదర్శించింది.  ఇతని తల్లి రాజలక్ష్మి పార్థసారథి నుంగంబాక్కంలోని తన ఇంటి టెర్రస్ లో ఉన్న షెడ్లో నుంగంబాక్కం లేడీస్ రిక్రియేషన్ క్లబ్ సభ్యులతో కలిసి రాజలక్ష్మి 13 మంది విద్యార్థులతో పద్మ శేషాద్రి బాలభవన్ అనే పాఠశాలను ప్రారంభించి భారతదేశంలోని ఉత్తమపాఠశాలలో ఒకటిగా దానిని తీర్చిదిద్దింది. 
నాటకరంగం పట్ల అభిమానం ఉన్న కుటుంబంలో జన్మించిన మహేంద్రన్‌కు బాల్యంలోనే నాటకాల పట్ల అభిరుచి కలిగింది. తన పాఠశాల నాటకాలలో హాస్యపాత్రలు ధరించి బహుమతులు గెలుచుకున్నాడు. ఇతడు ఎగ్మోర్‌లోని డాన్ బాస్కో స్కూలులో చదివిన తరువాత గిండీలోని అలగప్ప కాలేజీలో కెమికల్ ఇంజనీరింగ్ చదివాడు. తరువాత ఎం.బి.ఎ. పూర్తి చేశాడు. ఇతడు కళాశాల చదివే సమయంలోనే తన తండ్రి డ్రామా ట్రూపు (యునైటెడ్ అమెచ్యూర్ ఆర్టిస్ట్స్) నాటకాలలో నటించి వేలాది ప్రేక్షకుల మన్ననను సంపాదించాడు. కొద్ది రోజులలోనే మహేంద్ర పేరు మద్రాసు నాటకరంగంలో మారుమ్రోగింది. దీనితో ఇతడు నటననే వృత్తిగా స్వీకరించాడు.

ఇతని కుమార్తె మధువంతి జెమినీ గణేశన్, సావిత్రిల మనుమడు వి.అరుణ్ కుమార్‌ను వివాహం చేసుకుంది.

వృత్తి
ఇతడు 1971లో కె.బాలచందర్ దర్శకత్వంలో వచ్చిన నవగ్రహం అనే తమిళ సినిమాద్వారా సినీరంగ ప్రవేశం చేశాడు. అది మొదలు ఇతడు అనేక సినిమాలలో అనేక పాత్రలను ధరించాడు. ఇతడు నాలుగు దశాబ్దాలుగా శివాజీ గణేశన్, జైశంకర్, కమల్ హాసన్, రజనీకాంత్ మొదలైన నటుల సరసన సహాయ పాత్రలలో నటించాడు. ఇతడు సినిమాలలో నటించడమే కాకుండా కొన్ని టెలివిజన్ సీరియళ్ళలో, వెబ్ సీరీస్‌లలో, స్టేజి నాటకాలలో నటించాడు. 1987లో కథై కథయం కారణమం అనే తమిళ సినిమాకి దర్శకత్వం వహించాడు. కమల్ హాసన్, బాబూమోహన్ వంటి నటులకు తమిళసినిమాలలో డబ్బింగ్ చెప్పాడు.

నటించిన సినిమాల పాక్షికజాబితా

మూలాలు

బయటి లింకులు
 వై.జి.మహేంద్ర అధికారిక వెబ్సైటు
 

1950 జననాలు
జీవిస్తున్న ప్రజలు
రంగస్థల నటులు
చెన్నై వ్యక్తులు
భారతీయ సినిమా నటులు
తమిళ సినిమా నటులు
మలయాళ సినిమా నటులు
హిందీ సినిమా నటులు
తెలుగు సినిమా నటులు
కన్నడ సినిమా నటులు